 ባለስልጣኑ በገቢ አሰባሰብ ስርዓቱ ላይ የሚታየውን ክፍተት እንዲስተካከል የሕዝብ ተወካዮች ምክር ቤት አሳሰበ።
 የገቢዎችና ጉምሩክ ባለስልጣን በገቢ አሰባሰብ ስርዓቱ ላይ የሚታየውን ክፍተት እንዲስተካከል የሕዝብ ተወካዮች ምክር ቤት አሳሰበ።ምክር ቤቱ የባለሥልጣኑን የ2009 በጀት ዓመት የ10 ወራት የዕቅድ አፈጻጸም ዛሬ ገምግሟል።የተወረሱ ንብረቶች አያያዝና አወጋገድን በተመለከተ ጎልተው የሚታዩ ክፍተቶች እንዲስተካከሉም የምክር ቤቱ አባላት አሳስበዋል። የታክስ ኦዲት ተደራሽነትና በውዝፍ ታክስ አሰባሰብ ላይ የሚስተዋሉ ውስንነቶች ሊታረሙ እንደሚገባም እንዲሁ። ከቫትና ከዕቃ ደረሰኝ አሰጣጥ ላይ ያሉ ክፍተቶችም እንዲፈቱ ነው የምክር ቤቱ አባላት በግምገማቸው ያነሱት። ከዚህ ባለፈ የተቋሙ የማስፈጸም አቅም ውስንነት፣ የአገልግሎት አሰጣጥና ከፋዩ ለታክስ ህግ ተገዥነት በሚፈለገው መጠን አለመሆኑ ተነስቷል።አሁንም በተቋሙ ብልሹ አሰራሮች መኖራቸውና የለውጥ መሣሪዎችን አሟጦ አለመጠቀም የሚሉትም እንደ ክፍተት ከተነሱ መካከል ናቸው። አገራዊ ወጪን በአገራዊ ገቢ ምንጭ የመሸፈን ሂደትም በቀጣይ ትኩረትን የሚሻ ጉዳይ ነው ብሏል። ባለሥልጣኑ ዋና ዳይሬክተር አቶ ከበደ ጫኔ ባለፉት 10 ወራት ከ113 ቢሊዮን ብር በላይ ገቢ መሰብሰቡን አስታውቋል።ይህም ከታቀደው 140 ቢሊዮን ብር አንጻር ሲታይ የ26 ነጥብ 4 ቢሊዮን ብር ክፍተት አሳይቷል። ከተሰበሰበው ገቢ 57 ነጥብ 8 በመቶው ከአገር ውስጥ ታክስ፣ 42 ነጥብ 1 በመቶው ከወጪ ንግድ ቀረጥ እንዲሁም 0 ነጥብ 10 በመቶው ከሎተሪ ሽያጭ የተገኘ ነው። የባለሥልጣኑ እንደገለጹት ገቢው ካለፈው ዓመት ተመሳሳይ ወቅት ገቢ ጋር ሲነጻጸር የሰባት ቢሊዮን ብር ብልጫ አለው። ዋና ዳይሬክተሩ በሪፖርታቸው እንደጠቀሱት 602 ሚሊዮን ብር ዋጋ ያላቸው አልባሳትና ጨርቃ ጨርቅ፣ የኤሌክትሮኒክስ መገልገያዎች እና ተሽከርካሪዎች በህገ-ወጥ መንገድ ወደ አገር ውስጥ ሊገቡ ሲሉ ተይዘዋል። ከዚህ በተጨማሪም 126 ነጥብ 1 ሚሊዮን ብር የሚጠጋ ህገ-ወጥ ገንዘብ፣ ወርቅ፣ ጫትና የቀንድ ከብት፣ በኮንትርባንድ ወደ ውጭ ሊወጣ ሲል መያዙንም አሳውቀዋል። የሕዝብ ተወካዮች ምክር ቤት አባላት ከአገሪቱ ምርት፣ ካላት አቅምና ከተያዘው እቅድ አንጻር የተሰበሰበው ገቢ ዝቅተኛ መሆኑን ገምግመዋል። የባለስልጣኑ ዋና ዳይሬክተር አቶ ከበደ ጫኔ በቀጣይ የግብር አሰባሰብ ሥርዓቱን በማዘመንና ባለሙያውን በሥነ-ምግባር በማነጽ አፈጻጸሙን ለማሻሻልና ብልሹ አሰራርን ለማስተካከል እንሰራለን ብለዋል። ባለሥልጣኑ በበጀት ዓመቱ ከታክስና ታክስ ካልሆኑ ገቢዎች 173 ነጥብ 19 ቢሊዮን ብር ለመሰብሰብ አቅዷል-(ኢዜአ) ።